TRITN พุ่งแรง 16% มั่นใจรายได้ Q3 โต หลังตุนแบ็กล็อกแน่น 1 พันลบ. – ท่อขนส่งน้ำมันหนุน
TRITN พุ่งแรง 16% มั่นใจ จากการมีแบ็กล็อกในมือพันลบ. และปัจจัยบวกจาก “FPT” ที่ได้รับอนุมัติขยายระบบท่อขนส่งน้ำมันและคลังน้ำมัน โดยโครงการระยะที่ 1 และ 2 จะเปิดให้บริการเชิงพาณิชย์ในไตรมาสที่ 3 ซึ่งจะช่วยหนุนรายได้ไตรมาส 3 โตเด่น 
5 ส.ค. 2564

ผู้สื่อข่าวรายงานว่าวันนี้ (5 ส.ค. 2564) ราคาหุ้น บริษัท ไทรทัน โฮลดิ้ง จำกัด (มหาชน) หรือ TRITN ณ เวลา 15.25 น. อยู่ที่ระดับ 0.29 บาท เพิ่มขึ้น 0.04 บาท หรือ 16.00% โดยทำจุดสูงสุดที่ 0.31 บาท และทำจุดต่ำสุดที่ 0.25 บาท ด้วยมูลค่าการซื้อขาย 179.73 ล้านบาท

ทั้งนี้ด้วยราคาหุ้น TRITN ที่ปรับตัวขึ้นนั้นคาดการณ์ได้ว่า บริษัท ทรานไทย เรลเวย์ จำกัด ซึ่งเป็นบริษัทย่อยของบริษัทฯ ได้รับงานโครงการก่อสร้างรถไฟทางคู่ ช่วงลพบุรี – ปากน้ำโพ (ST8) มูลค่าโครงการ 337 ล้านบาท  ซึ่งโครงการดังกล่าวได้เริ่มก่อสร้างเมื่อไตรมาส 2/2564 อีกทั้งในครึ่งปีหลังของปี 2564 บริษัทจะยังคงเติบโตได้ตามเป้าที่วางไว้ จากการที่มี Backlog อยู่ในมือกว่า 1,000 ล้านบาท ซึ่งจะเริ่มทยอยรับรู้รายได้ในไตรมาสที่ 3 และ 4 ของปีนี้
โดยในส่วนงานก่อสร้าง ได้แก่ โครงการวางท่อน้ำมันไปภาคเหนือและภาคอีสาน โครงการวางท่อเจาะใต้ดินที่ถนนแจ้งวัฒนะและงานก่อสร้างสถานีรถไฟภาคใต้ และในส่วนของงานระบบราง ได้แก่ งานก่อสร้างรางรถไฟฟ้า สายสีส้ม และ งานทางรถไฟทางคู่สายลพบุรี ปากน้ำโพ เป็นต้น
อีกทั้งบริษัทได้ใช้สิทธิเข้าลงทุนซื้อหุ้นสามัญเพิ่มทุนของ บริษัท ขนส่งน้ำมันทางท่อ จำกัด (FPT) ซึ่งบริษัทได้รับการจัดสรรหุ้นสามัญเพิ่มทุนเกินสิทธิ ทั้งสิ้นจำนวน 10,000,000 หุ้น โดยเมื่อวันที่ 30 ก.ค. 2564 บริษัทได้ดำเนินการชำระค่าหุ้นสามัญเพิ่มทุนดังกล่าวให้กับ FPT เป็นที่เรียบร้อยแล้ว เป็นเงิน จำนวน 75 ล้านบาท
นอกจากนี้ FPT ได้รับอนุมัติจากกรมธุรกิจพลังงาน กระทรวงพลังงาน และคณะกรรมการนโยบายพลังงานแห่งชาติ ให้ขยายระบบท่อขนส่งน้ำมันและคลังน้ำมันไปภาคเหนือระยะทางรวม 576 กิโลเมตร ซึ่งเป็นระบบการขนส่งน้ำมันทางท่อที่ยาวที่สุดของกลุ่มประเทศอาเซียนโดยโครงการระยะที่ 1 ต่อขยายจากระบบท่อเดิมที่คลังน้ำมันบางปะอินไปยังคลังน้ำมันพิจิตรระยะทาง 367 กิโลเมตร เปิดให้บริการเชิงพาณิชย์ตั้งแต่เดือนมิ.ย. 2562 และโครงการระยะที่ 2 ต่อขยายสถานีเพิ่มแรงดันกำแพงเพชรไปยังคลังน้ำมันนครลำปางระยะทาง 209 กิโลเมตร จะเปิดให้บริการเชิงพาณิชย์ในไตรมาสที่ 3/2564
ดังนั้นจากเข้าไปลงทุนในธุรกิจของ FPT ที่เริ่มดำเนินงานโครงการระยะที่ 1 และโครงการระยะที่ 2 ที่จะเปิดให้บริการเชิงพาณิชย์ในไตรมาสที่ 3/2564 ก็จะทำให้ทาง TRITN เริ่มทยอยรับรู้รายได้เข้ามาสนับสนุนผลการดำเนินในช่วงไตรมาส 3/2564 ของบริษัทได้อีกทางหนึ่ง
 
 
 
 
 